जब मिलतीं पहले तो गले लगकर महसूस लेतीं एक दूसरे को फिर का बे से शुरू हुई उनकी बातचीत विदाई के वक्त पलकें गीलीं कर जातीं. बकबक तो दोनों करती एक दूसरे से मन की सारें बातें कह जाने की जल्दी होती थी. ऐसा नहीं था कि दोनों की आदतें बिलकुल एकसमान थीं दोनों कई मायनों में एकदूसरे से अलग थीं लेकिन उनकी दोस्ती बेमिसाल. महीनों ना भी मिलें तो भी दोस्ती पर कोई असर नहीं. दोनों शादीशुदा एक-एक बच्चे की मां. परिवार के प्रति समर्पित, दोनों ने प्रेमविवाह किया. दीप्ति खुशकिस्मत थी पैसों की तंगी में भी पति हाथ थामे खड़ा था, वहीं तृषा को उसके पति ने शादी के कुछ साल बाद ही पैसों के लिए छोड़ दिया. अब वह अपने मायके में रहती है. खैर , यह तो हुई उनके निजी जीवन की चर्चा, पर इस कहानी में आप उनके जीवन के दूसरे पक्ष से रूबरू होंगे. आमतौर पर औरतें परिवार के दायित्वों के बीच अपनी इच्छाओं का दमन करती हैं, लेकिन वही औरतें कभी-कभी कुछ ऐसा कर जाती हैं कि यकीन ही नहीं होता कि यह काम उसी औरत ने किया है. कोई विलेन नहीं है स्टोरी में, हां सामाजिक तानेबाने में उलझी दो औरतें खुद से कई सवाल करती हैं.